b'\n_START_ARTICLE_\nPlaneta menor\n_START_PARAGRAPH_\nEls planetes menors s\xc3\xb3n cossos celestes del sistema solar que orbiten al voltant del Sol (o d\'altres sistemes planetaris orbitant altres estrelles) m\xc3\xa9s grans que els meteoroides per\xc3\xb2 m\xc3\xa9s petits que els planetes. El terme "planeta menor" a vegades s\'utilitza com a sin\xc3\xb2nim d\'asteroide per\xc3\xb2 aix\xc3\xb2 \xc3\xa9s t\xc3\xa8cnicament incorrecte; els asteroides s\xc3\xb3n un grup de planetes menors, una categoria que tamb\xc3\xa9 inclou els objectes transneptunians i altres cossos menors. El terme planetoide tamb\xc3\xa9 s\'utilitza com a sin\xc3\xb2nim de planeta menor, normalment per a designar els de di\xc3\xa0metre m\xc3\xa9s gran._NEWLINE_Els planetes menors es divideixen en grups i fam\xc3\xadlies segons les seves caracter\xc3\xadstiques orbitals. Habitualment els grups es bategen amb el nom del primer membre descobert (que normalment \xc3\xa9s tamb\xc3\xa9 el m\xc3\xa9s gran). La difer\xc3\xa8ncia entre grups i fam\xc3\xadlies es troba en qu\xc3\xa8 els lligams din\xc3\xa0mics entre els membres d\'un grup s\xc3\xb3n relativament fluixos mentre que les fam\xc3\xadlies estan m\xc3\xa9s fortament "lligades" i es van originar, molt probablement, com a resultat de la destrucci\xc3\xb3 d\'un planeta menor m\xc3\xa9s gran en algun moment del passat. El primer astr\xc3\xb2nom que les va catalogar va ser el japon\xc3\xa8s Kiyotsugu Hirayama el 1918, per aix\xc3\xb2 se solen anomenar fam\xc3\xadlies d\'Hirayama en honor seu.\n_START_SECTION_\nGrups entre les \xc3\xb2rbites de Mart i J\xc3\xbapiter\n_START_PARAGRAPH_\nHi ha molts asteroides en aquesta regi\xc3\xb3. \xc3\x89s on est\xc3\xa0 situat el cintur\xc3\xb3 principal.'